દિલ્હી : ત્રણ સગી બહેનોને ભૂખ ભરખી ગઈ! | 3 Sisters Found Dead In East Delhis Mandawali Due To Starvation - India News | I Am Gujarat
Gujarati News India દિલ્હી : ત્રણ સગી બહેનોને ભૂખ ભરખી ગઈ!
દિલ્હી : ત્રણ સગી બહેનોને ભૂખ ભરખી ગઈ!
Published: Jul 25, 2018 22:14 pm IST
1/4પૂર્વ દિલ્હીના મંડાવલીમાં શરમજનક ઘટના
નવી દિલ્હી: નોર્થ દિલ્હીના મંડાવલીમાં ભૂખને કારણે ત્રણ માસૂમ બાળકીઓના મોત થઈ ગયા. પોસ્ટમોર્ટમ રિપોર્ટમાં ડોક્ટર્સે જણાવ્યું કે, આ બાળકીઓના પેટમાં અનાજનો એક પણ દાણો નહોતો અને તેમણે ઘણા સમયથી પૌષ્ટિક ખોરાક લીધો નહોતો, જેના કારણે તે ખૂબ અશક્ત થઈ ગઈ હતી. મંગળવાર સવારે આ ત્રણે બાળકીઓ ભૂખના લીધે બેભાન હાલતમાં મળી હતી, પાડોશી તેમને હોસ્પિટલ લઈ ગયા, જ્યાં ડૉક્ટર્સે તેમને મૃત જાહેર કરી દીધી. બાળકીઓનો પિતા તે દિવસથી જ ગાયબ છે અને માતા માનસિક રીતે અસક્ષમ હોવાને કારણે કોઈ સ્પષ્ટ જાણકારી નથી આપી રહી. પોલીસ હવે એ જાણવાનો પ્રયત્ન કરી રહી છે કે, આ બાળકીઓના મૃત્યુ એક જ સમયે થયા કે પછી અલગ-અલગ સમયે. સરકારે આ બાળકીઓના મૃત્યુની તપાસ માટે ન્યાયિક તપાસના આદેશ આપી દીધા છે.
2/4ભૂખથી મોત થયા હોવા અંગે ડોક્ટર્સને શંકા
આ બાળકીઓ માનસી (8), શિખા (4) અને પારુલ (2)નું ડૉક્ટરોની પેનલે બુધવારે ફરી પોસ્ટમોર્ટમ કર્યું. મંગળવારે થયેલા પ્રથમ પોસ્ટમોર્ટમમાં ખુલાસો થયો હતો કે, બાળકીઓએ ઘણા દિવસોથી કંઈ ખાધું નથી, આવામાં ડૉક્ટરોએ ભૂખના કારણે મોત થયા હોવા અંગે આશંકા વ્યક્ત કરી છે. મેડિકલ બોર્ડ ઝેર, ઈજા અથવા હત્યા જેવી આશંકાઓને નકારી છે. પેનલના પોસ્ટમોર્ટમના રિપોર્ટ બે-ત્રણ દિવસમાં આવશે. આંતરડા પણ તપાસ માટે લેબમાં મોકલવામાં આવી રહ્યાં છે. બુધવાર સાંજે ત્રણે બાળકીઓની બૉડી તેમની માતાને સોંપી દેવામાં આવી છે. પાડોશીઓએ તેમના અંતિમ સંસ્કાર કર્યા. DCP(ઈસ્ટ) પંકજ કુમાર સિંહે જણાવ્યું કે, પોલીસ બાળકીઓના પિતાની શોધખોળ કરી રહી છે.
3/4બાળકીઓનો પિતા ગાયબ
પાડોશીઓનું કહેવું છે કે, બાળકીઓનો પિતા (મંગલ) સોમવારે રાતે ઘરે હતો અને કામની શોધમાં બીજા દિવસ સવારે ક્યાંક ચાલ્યો ગયો. સવારે જ્યારે મંગલનો દોસ્ત તેના ઘરે પહોંચ્યો ત્યારે તેણે જોયું કે, ત્રણે બાળકીઓ બેભાન પડી હતી અને માતા ઘરે જ હતી. આ જોઈને તેણે પાડોશીઓને બોલાવ્યા અને તેઓ બાળકીઓને મયૂર વિહાર ફેઝ 2 સ્થિત લાલ બહાદુર શાસ્ત્રી હોસ્પિટલ લઈ ગયા, જ્યાં ડૉક્ટર્સે તેમને મૃત જાહેર કરી.
4/4ઉપ મુખ્યમંત્રીના વિધાનસભા ક્ષેત્રમાં ઘટના
આ મૃત્યુથી દિલ્હી સરકારના દાવાઓની પોલ ખુલી રહી હોવાનું દેખાઈ રહ્યું છે. ખાસ વાત એ છે કે, જે વિસ્તારમાં આ બાળકીઓનો પરિવાર રહે છે તે વિસ્તાર દિલ્હીના ઉપ મુખ્યમંત્રી મનીષ સિસોદિયાનો વિધાનસભા વિસ્તાર છે.